Venäjän on toistuvasti epäilty vaikuttaneen Yhdysvaltain ja Ranskan presidentinvaaleihin kyberhyökkäyksin.

Putin puhui tiedotusvälineille Pietarin talousfoorumissa. EPA/AOP

Venäjän presidentti Vladimir Putin tapasi eilen ulkomaisten uutistoimistojen johtoa Pietarin talousfoorumissa. Saksalaisen uutistoimiston edustaja kysyi Putinilta, voidaanko Saksan tuleviin vaaleihin vaikuttaa kyberhyökkäyksillä.

Putin vastasi, että halukkaita vaikuttaa vaaleihin voi olla missä tahansa maassa, mutta hän ei usko heidän voivan vaikuttaa lopputulokseen. Putin kiisti Venäjän sekaantuneen vaaleihin lännessä, mutta ei sulkenut pois yksittäisten " isänmaallisten " tekijöiden tekemiä hyökkäyksiä verraten hakkereita taiteilijoihin.

- Hakkerit ovat vapaita ihmisiä, kuin taiteilijoita. Jos mieliala on hyvä, nousevat aamulla ja maalaavat. Niin hakkeritkin, jos ovat heränneet tänään ja lukeneet, että valtioiden välisissä suhteissa tapahtuu jotakin ja ovat isänmaallisesti asennoituneita, ryhtyvät kantamaan korttaan kekoon, kuten oikeaksi näkevät taistelussa niitä vastaan, jotka ovat puhuneet pahaa Venäjästä, Putin kuvaili.

Putin sanoi voivansa kuvitella joidenkin tekevän hyökkäyksiä lavastaakseen Venäjän hyökkäyksien tekijäksi - moderni teknologia tekee sen mahdolliseksi.

- Valtion tasolla emme harrasta tällaista, se on kaikkein tärkeintä, hän painotti.

Yhdysvaltain tiedustelupalvelut ovat syyttäneet Venäjää sekaantumisesta viime marraskuisiin presidentinvaaleihin. Venäjän on epäilty vaikuttaneen myös Ranskan presidentinvaaleihin, mutta Ranskan tiedustelupalvelut eivät ole voineet todistaa hyökkäystä tapahtuneen.

Lähteet: Daily Mail, CBS, Ria Novosti, TASS